গুজরাত নির্বাচনে পাশ মার্ক পেয়েছেন। হিমাচলে কংগ্রেসকে হঠিয়ে দিয়ে বিজেপি ক্ষমতায় এসেছে। তার পরে দলের সাংসদদের উদ্দেশে ভাষণ দিতে গিয়ে নরেন্দ্র মোদী দু’টি বিষয়ের উপর জোর দিয়েছেন। দলে নবীন নেতৃ্ত্বকে তুলে ধরতে হবে আর বুথস্তরের সংগঠনকে শক্তিশালী করতে হবে।
মোদী কেন এই কথা বললেন? নিশ্চয়ই কোনও বিপদের গন্ধ তিনি পেয়েছেন।
২০১৪ সালে বিজেপি ক্ষমতায় আসার আগে মাত্র ৫টি রাজ্যে সরকার ছিল বিজেপির। নরেন্দ্র মোদী-ঢেউয়ে ভরসা করে শুধু লোকসভার আসনের বিচারে বিজেপি সর্বকালের সেরা রেকর্ড করেনি, কয়েকটি রাজ্যে পরাজয় হলেও এই সাড়ে তিন বছরে বিজেপি শাসিত রাজ্যের সংখ্যা এখন ১৪। শরিকদের সঙ্গে আরও ৫টি রাজ্যে ক্ষমতায় তারা।
এই সাফল্যের পুরো কৃতিত্বই নরেন্দ্র মোদী দাবি করতে পারেন। সঙ্গে যোগ্য সঙ্গত দিয়েছেন তাঁর বিশ্বস্ত সেনাপতি অমিত শাহ। গুজরাতেও একক প্রচেষ্টায় পাশ মার্ক পেয়ে গিয়েছেন মোদী-শাহ জুটি। হিমাচলে তো কংগ্রেসকে হারিয়ে ক্ষমতা দখল করেছেন তাঁরা।
গুজরাতে মোদীকে আসনের নিরিখে সেঞ্চুরি করতে না দিয়ে রাহুল গাঁধী তথা কংগ্রেসের মনোবল কিছুটা বাড়লেও, স্মৃতি ইরানির কথায়— ‘জো জিতা ওহি সিকন্দর’। 
সাপ্তাহিক কলাম ‘এক্কা দোক্কা’ আরও পড়তে এই লিঙ্কে ক্লিক করুন
২০১৯ সালে যে রাহুল একার ক্যারিশমায় মোদীর রথকে কাদায় ডুবিয়ে দেবেন, এখনই কেউ জোর দিয়ে সে কথাও বলছেন না।
তবু এত কিছুর পরেও প্রশ্ন উঠে যাচ্ছে বিজেপির উত্থানের পিছনে যেমন মোদী, পতনের পিছনেও কিন্তু একাই মোদী থেকে যেতে পারেন।
বিশেষত গুজরাত নির্বাচনের ফলাফলে তা স্পষ্ট। কী ধরনের অশনি সংকেত দেখা যাচ্ছে?
নরেন্দ্র মোদী কিন্তু দেশকে ‘গুজরাত মডেল’-এর স্বপ্ন দেখিয়েই কেন্দ্রে সরকার গড়েছেন। রাজ্যের মতো কেন্দ্রের সরকার পরিচালনায় তিনি ‘গুজরাত মডেল’-ই মেনে চলেন। সেই মডেলেই গলদ থেকে গিয়েছে। 
একনায়কতন্ত্রের মতো তাঁর সরকার ও দল চালানোর পদ্ধতিতে গুজরাতে যে নেতৃত্বহীনতা তৈরি হয়েছে, তা দিনের আলোর মতো স্পষ্ট হয়ে গিয়েছে গুজরাত নির্বাচনে। প্রথমে আনন্দিবেনকে মুখ্যমন্ত্রী করে রাজ্য ছাড়লেও, তাঁকে সরিয়ে বিজয় রূপানিকে আনতে হয়েছে গুজরাত সরকারের মাথায়। তাতেও যে কাজ হয়নি, বোঝা গিয়েছে গুজরাতে বিজেপি কাকে মুখ্যমন্ত্রী করবে তা নিয়ে ধোঁয়াশা তৈরি হওয়ায়।
নেতৃত্বের সেই শূন্যতা পূরণে নরেন্দ্র মোদীকে জেলায় জেলায় ছুটতে হয়েছে নির্বাচনী প্রচারে। প্রকারন্তরে জনে জনে বলতে হয়েছে— ‘আমাকে ভোট দিন’। 
কেন্দ্রেও কিন্তু কোনও নেতা-মন্ত্রীকে বেড়ে উঠতে দেননি মোদী। গুজরাত মডেলের ধাঁচেই তিনিই শেষ কথা বলেছেন। এক সময়ে তো মনে হয়েছে, দেশে বিদেশমন্ত্রীই নেই। নোটবাতিলের সিদ্ধান্তও দেখিয়ে দিয়েছে, মোদী তাঁর মন্ত্রীদের কী মনে করেন। তাঁর মন্ত্রিসভায় ক’জন মন্ত্রী স্বাধীনভাবে কাজ করতে পারেন? ক’জন মন্ত্রী মোদীর সিদ্ধান্ত অপছন্দ হলে মুখ ফুটে দলের মধ্যে বলতে পারেন? ক’জন মন্ত্রীর নামই বা জনগণ জানেন?

এই বিষয়ে অন্যান্য খবর

দিলীপ-মুকুল নয়, বাংলা জিততে মোদীর ভরসা পন্না প্রধান, চিনে নিন চার ছক
‘মোদী হাওয়া’-য় কি ভাটা পড়িয়াছে! সাম্প্রতিক কয়েকটি সিদ্ধান্তেই ইঙ্গিত স্পষ্ট


দলের মধ্যেও একই ভাবে প্রবীণদের একঘরে করে দিয়ে হেডস্যারের মতো দল চালাচ্ছেন অমিত শাহ নিজেই। 
কোনও শক্তিশালী নেতাই চান না, তাঁর সমান্তরাল কোনও অক্ষশক্তি তৈরি হোক দলে বা সরকারে। তাই যোগী আদিত্যনাথের মধ্যে অনেকেই মোদীর উত্তরসূরীর চিহ্ন দেখতে পেলেও, এখনও মোদী-শাহ জুটি যোগীকে অতটা পাত্তা দিতে চাইছেন না।
প্রাক্তন প্রধানমন্ত্রী অটলবিহারি বাজপেয়ী অসুস্থ হয়ে সক্রিয় রাজনীতি থেকে সরে যাওয়ার পরে বিজেপিকে নেতা খুঁজতে অপেক্ষা করতে হয়েছে দশ বছর। 
নরেন্দ্র মোদী যদি এখনই তাঁর উত্তরসূরীকে বেড়ে ওঠার সুযোগ না দেন, তা হলে বিজেপি দলেরই সমূহ বিপদ। ইন্দিরার পরে রাজীব গাঁধী এসে দল বাঁচিয়েছিলেন। বিজেপিতে সেই বংশপরম্পরাও নেই। রাষ্ট্রীয় স্বয়ংসেবক সঙ্ঘ মূল তৈরি করে দিলেও, দলে তাঁকে ‘জাতীয় মুখ’ করে তোলার কাজটি মোদীকেই করতে হবে।
অনেকেই অবশ্য মনে করছেন, প্রয়োজনে অমিত শাহই মোদীর জায়গা নেবেন। তাই মোদী তাঁকে রাজ্যসভায় নিয়ে এসেছেন। তখন দলেও তো সেই শক্ত নেতৃত্বের শূন্যতা তৈরি হবে। 
শুধুই ‘মুখ’ দেখিয়ে আর ‘অস্মিতা’ বা জাতীয়তাবাদের জিগির তুলে সব ভোট জেতা সহজ নয়, তা গুজরাত থেকেই বুঝে গিয়েছেন মোদী। 
২০১৫ সালে গুজরাতে পঞ্চায়েত নির্বাচনে যে ভরাডুবি হয়েছিল বিজেপির। সেই বিপর্যয় খুব ভাল করে মেরামত করতে পারেনি তারা। ফলাফলের প্রাথমিক বিশ্লেষণে স্পষ্ট গ্রামাঞ্চলে প্রত্যাশা মতো ফল করতে পারেনি বিজেপি। 
মোদীও বিলক্ষণ বুঝেছেন এই অশনি সংকেত। তাই গুজরাত নির্বাচনের পরে দলীয় সংসদদের উদ্দেশে প্রধানমন্ত্রী বলেছেন, দলের ভিতরে নবীন নেতাদের তুলে ধরতে হবে। কী ভাবে অটলবিহারি বাজপেয়ী তাঁকে উৎসাহিত করেছিলেন, সেই কথাও মোদী বলেছেন সাংসদদের। অমিত শাহকে তিনি কী ভাবে তুলে এনেছেন, সে কথাও মনে করিয়ে দিয়েছেন।
একই সঙ্গে বুথ স্তরের সংগঠনকে শক্তিশালী করার কথাও সাংসদদের স্মরণ করিয়ে দিয়েছেন প্রধানমন্ত্রী। ২০১৯ সালের লোকসভা নির্বাচনের কথা মাথায় রেখেই সে কথা বলেছেন তিনি।
কিন্তু বিজেপিকে তো তার পরের কথাও ভাবতে হবে। দূরের কথা ভাবলে এই একনায়কতন্ত্র শুধু দেশ নয়, দলের পক্ষেও যে বিপজ্জনক, তা নিশ্চয়ই আরএসএস কর্তারাও জানেন। 
নয়তো কোনও কারণে মোদী সরে গেলে, সেই শূন্যস্থান পূরণ করতে বেগ পেতে হবেই। তখন সাময়িক ভাবে হলেও দলের পতনের জন্য নরেন্দ্র মোদীই দায়ী থাকবেন।